送任大卿出知漢州
作者：釋居簡
朝代：宋

paragraphs: 就列行初志，專城亦此心。
玉蟾卿月滿，金雁景星臨。
知舊玄裳鶴，從游綠綺琴。
歌風琴在御，夢草鶴同吟。
梁甫誰同調，高山自賞音。
往來三硤險，森布萬靈欽。
信是婁師德，慙非釋道林。
華風一披拂，小草竟蕭森。
不賦空懷土，無枝勇惜陰。
房湖開綠幕，祇樹砌黄金。
駟馬雖難駐，雙旌倘可尋。
逍遥堂舊話，領話望公深。